《北山杂诗十首 其七》
宋代·苏过

居闲本可乐，闲久复难度。此心苟无著，永日未易暮。

平生有习气，但对黄卷语。诗书与博弈，等是忘闲具。

不如观此心，安用徒劳苦。湛然返灵源，当求无所住。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。